პაკისტანი

**პაკისტანი** (, ; ოფიციალური ჯოხოდვალა **პაკისტანიშ ისლამური რესპუბლიკა** (, ) — სახენწჷფო ობჟათე აზიას. 2023 წანაშ დგომარობათ, მოსოფელიშ მახუთა უკაბეტაში დოხორელი ქიანა რე, სოდე ოხორანს 241.5 მილიონშე უმოსი ადამიერი დო მაჟირა უკაბეტაში ქიანა რე მუსლიმი მახორობაშ მუდანობათ. ქიანაშ ნანანოღა რე ისლამაბადი, მარა უკაბეტაში ნოღა დო ფინანსური ცენტრი რე კარაჩი. პაკისტანი მოსოფელს ფართობიშ მეჯინათ 33-ა უკაბეტაში ქიანა რე. ქიანას ობჟათეშე ომძღჷ არაბეთიშ ზუღა, ობჟათე-ბჟადალშე ომანიშ ჸუჯი დო ობჟათე-ბჟაეიოლშე ესტუარი სერ კრიკი; სქირონი ხურგი უღჷ ბჟაეიოლშე ინდოეთწკჷმა; ბჟადალშე — ავღანეთწკჷმა; ობჟათე-ბჟადალშე — ირანწკჷმა დო ოორუე-ბჟაეიოლშე — ჩინეთწკჷმა. ომანიშ ჸუჯით ოზუღე ხურგი უღჷ ომანწკჷმა დო ქიანაშ ოორუე-ბჟადალ მუხურს ტაჯიკეთშე გიშართილი რე ავღანეთიშ ვახანიშ მაქდორით.

პაკისტანი რე მუსხირენი ჯვეში კულტურაშ ორენი, თინეფს შქას ბელუჯისტანს მადვალუ 8500 წანერი ნეოლითური აბანი მერგარჰი, ბრონზეშ ხანიშ ინდიშ ლეხერიშ ცივილიზაცია დო განდჰარაშ უჯვეშაში ცივილიზაცია. თეხანური პაკისტანიშ სახენწჷფოშ ტერიტორია, ანდა იმპერიაშ დო დინასტიაშ გამაგალაშ გიმე რდჷ, თინეფს შქას აქემენიანეფიშ, მაურიეფიშ, ქუშანიშ, გუპტაშ; ომაიანეფიშ სახალიფო გამაგენდჷ ქიანაშ ობჟათე რეგიონეფს, ინდუისტური შაჰეფი, ღაზნევიდეფი, დელიშ სასულთანო, სამმა, შაჰ-მირი, მოგოლეფი, დო ბოლოს, 1858-1947 წანეფს — ბრიტანული გამაგალა.

პაკისტანიშ ყარაფიშ დო 1946 წანას ედომუშამი ინდოეთიშ მუსლიმური ლიგაშით გიშაგორუეფს გომორძგუაშ უკული, 1947 წანას პაკისტანქ ზოხორინალა მიპალჷ ბრიტანეთიშ ინდოეთიშ იმპერიაშ აკოცჷმაშით, ნამუქჷთ მუსლიმური უმენტაშობათ დოხორელი რეგიონეფს ზოხო სახენწჷფობურობა მეჩჷ, ნამუსჷთ წორო ალაჸუნდუ უპრეცედენტო მასობური მიგრაცია დო თელარაშ დინაფა. პაკისტანქ, ნამუთ დუდშე ბრიტანეთიშ წორომაჸალობაშ დომინიონი რდჷ, ოფიციალურო 1956 წანას მიღჷ კონსტიტუცია დო დუდი ისლამურ რესპუბლიკათ გეგმიცხადჷ. 1971 წანას, ჩხოროთუთიანი ომენოღალე ლჷმაშ უკული, ბჟაეიოლ პაკისტანიშ ანკლავქ გეგშერთჷ დო ახალი სახენწჷფო, ბანგლადეშიქ გიჭყჷ. გეჸვენჯი ოთხი ვითწანურაშ მეძენას პაკისტანს გამაგენდეს თარობეფი, ნამუეფჷთ ართიანიშ მოთირუათ თირანდეს ომენოღალე დო ოურდუმე, დემოკრატიული დო ავტორიტარული, ელაზჷმაფათ სეკულარული დო ისლამისტური თარობეფიშ მეჯინათ.

პაკისტანი ოშქაშე ჸონიერობაშ ქიანათ იკოროცხუ, ნამუსჷთ მოსოფელს მაშკვითა უკაბეტაში არმია ჸუნსჷნ. რე დეკლარირებული გვირზილური ანჯარიშ მოღვენი სახენწჷფო დო მიშმურს წჷმმაძინუ დო ძინაშა მერინელი ეკონომიკეფშა, კაბეტი დო უწაიათ მაძინუ ოშქაშე კლასით. პაკისტანიშ პოლიტიკური ისტორია ზოხორინალაშ მოპალუაშ უკული იხასიათებუ შანულამი ეკონომიკური დო ოურდუმე ძინაშ პერიოდეფით, თაშნეშე პოლიტიკური დო ეკონომიკური ვასტაბილურობაშ პერიოდეფით. ქიანა რე ეთნიკურო დო ნინაშობურო მიარეკორობამი, თაშნეშე — გეოგრაფიათ დო ტყარი ორთათ. ქიანა კჷნე გითმიახვილუ გიმოჭანაფეფს, თინეფს შქას სიდაღარას, უგუნათებუობას, კორუფციას დო ტერორიზმის. პაკისტანი რე გეჸვენჯი ერეფოშქაშე ორგანიზაციეფიშ მაკათური: გოერო, შანხაიშ წოროხანდაშ ორგანიზაცია, ისლამური წოროხანდაშ ორგანიზაცია, ერეფიშ წორომაჸალობა, ობჟათე აზიაშ რეგიონული წოროხანდაშ ასოციაცია დო ისლამური ოურდუმე ანტიტერორისტული კოალიცია, თაშნეშე ააშ-შით მერჩქინელი რე ნატოშ ვამაკათური თარი მორსხუე სახენწჷფოთ.

## გეოგრაფია
პაკისტანი მილარე ობჟათე აზიაშ ოორუე–ბჟაეიოლს, ოორუე–ბჟადალშე ოორუე–ბჟეიოლშა 1500 კილომოეტრის რე გინოზინდილი. 
პაკისტანს სქირე კონტინენტალური ტროპიკული კლიმატი რე. ქიანაშ ოორუე–ბჟადალს – სუბტროპიკული, ოორუე გვალეფს – სილამე რე. ქიანაშ რზენს ზოთონჯი ტიბუე (+12–+46&nbsp;°C, წყარპიჯის +20&nbsp;°C–შ რე), მაღალ გვალეფს — ჸინჩი რე (−20&nbsp;°C–შახ). ზარხული ჩხე რე (ტიოზის +35&nbsp;°C, წყარპიჯის +29&nbsp;°C), მაღალ გვალეფს — ჸინჩი რე (5000–შ მეტრაშე მეტ სიმაღალაშ გვალეფს — 0&nbsp;°C–ს თუდო რე). 
უმაღალაში კოკეფი (მ) – ჩოგორი (K2) 8.611, ნანგა პარბატი 8.125, გაშერბრუმი 8.068, ბროუდ-პიკი 8.047; წყარმალუეფი (კმ) – ინდი 2.200 (გვალე 3.180), სათლეჯი 1.450, ჩენაბი 1.200; ტობა - ტარბელაშ წყაროჩუე. 250 კვ.კმ; კლიმატი - სქირე, კონტინენტური.

## რესურსეფი ინტერნეტის
* ოფიციალური ვებ–ხასჷლა
* Key Development Forecasts for Pakistan from International Futures]

## კომენტარეფი


## სქოლიო

კატეგორია:პაკისტანი
კატეგორია:აზიაშ ქიანეფი
კატეგორია:ინგლისურნინამი ქიანეფი